Peter Christensen (V), 2003-05-09:
Det er med allerstørste fornøjelse, at jeg vil forklare, hvad forskellen er på Venstres skattelettelser og den skattepolitik, som Socialdemokratiet har ført i det her land i mange, mange år.
Det er med største fornøjelse.
Der er blevet vedtaget skattelettelser inden for de sidste 30 år, det er jeg vel vidende om.
Men det er ikke, fordi borgerne har haft den store glæde af dem, for de er jo i høj grad blevet opvejet af stigninger i kommunerne og amterne, og jeg tror, de fleste danskere er lidt ligeglade med, om pengene tages af kommune, amt eller stat.
Det, der er interessant for den enkelte - sådan har jeg det i hvert fald - er, hvad jeg kan bruge, når jeg har fri.
Derfor er det de første ægte, reelle skattelettelser i dette land, for der er ikke nogen andre skatter og afgifter, der bliver sat op.
Det sikrer skattestoppet, og derfor kan jeg garantere, at det er de første ægte, reelle skattelettelser i 30 år her i landet.
Hr. Ole Stavad blander en masse ting sammen i gryden og stiller til sidst spørgsmålet: Hvorfor er det, Socialdemokratiet foreslår, ikke reelle skattelettelser?
Det er det jo ikke, fordi man ophæver skattestoppet, og så går man ellers i gang med at finde besparelser til finansiering af de foreslåede skattelettelser.
Der er altså ikke tale om reelle skattelettelser, der er tale om, at man flytter penge fra den ene lomme til den anden.
Boligejerne skal f.eks. holde for ikke kun én, men to gange, og det kommer vi nærmere ind på senere i eftermiddag.
At finansieringen skulle være noget, man kan suge op fra undergrunden, og at der derfor ikke er nogen, der skal blive fornærmede, er simpelt hen ikke en rigtig tilkendegivelse af, hvad det er, Socialdemokratiet har i sinde.
Det er at smadre private pensionsopspareres muligheder, og det er at ødelægge mulighederne for især unge familier, der har købt egen bolig eller ejerlejlighed, både ved at udhule deres rentefradrag og ved at give dem en ordentlig en med ejendomsværdibeskatningen.
Lad være med at gøre det til et spørgsmål om, at det er kun er noget, der suges op fra undergrunden.
Det er folk af kød og blod, der kommer til at betale for det socialdemokratiske eksperiment ...
... og jeg garanterer for, at der er stor forskel på reelle og ikkereelle skattelettelser.
Jeg er glad for, at vi har udsigt til at kunne få skattelettelser i det her land.
Det er historisk, og jeg vil gentage det igen.
Det er også historisk, at der vil være et flertal for dem.
Men det er en nødvendighed, at vi får skattelettelser, for vi skal have skabt nogle forudsætninger for, vi også kan få mere vækst i samfundet, som er hele forudsætningen den anden vej rundt for, at vi kan beholde den velfærd, vi kender.
Der er kommet flere ældre, og de skal have den samme gode behandling, som de får i dag.
Der skal også være plads til mere endda.
Det er indeholdt i den 2010-målsætning, som vi nu bruger så meget tid på at diskutere, altså de økonomiske forudsætninger for skattelettelserne, selv om det egentlig er på den samme fælles forståelse, at de udmøntes.
Det får mig til at indse, at det her jo slet ikke er en snak om, hvorvidt der er råd til de her skattelettelser, men simpelt hen et slør fra Socialdemokratiets side, der skal lægges ud over, at man ikke ønsker den form for ægte og reelle skattelettelser.
Det, vi skal diskutere senere i dag, er en stor gryde, hvor der er hældt 100 mia. kr. i, men hvor ingen kan gennemskue, om man er købt eller solgt, for sandheden er, at staten skal have flere penge; væksten i de offentlige udgifter har man ikke i sinde at begrænse.
Vi har i sinde at leve op til den målsætning, som jeg troede havde en fælles forudsætning, og derfor vil der selvfølgelig være plads til en reel vækst i den offentlige sektor.
Der vil være plads til, at vi kan tage os af det, at der bliver flere ældre, det man kalder det demografiske træk, og der vil være råd til skattelettelserne.
Det sker alt sammen, fordi vi kan leve op til den målsætning, vi har sat for os selv.